Predkladacia správa

 
 
Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov, ktorý bol vypracovaný ako iniciatívny návrh Ministerstva práce, sociálnych vecí a rodiny Slovenskej republiky. 
Prostredníctvom príspevku na starostlivosť o dieťa štát aktívne podporuje rodiny s deťmi do troch respektíve šiestich rokov veku dieťaťa s dlhodobo nepriaznivým zdravotným stavom, vytvára priaznivé podmienky pre možnosť zosúladenia rodinného a pracovného života rodičov, udržania si zamestnania a uľahčenie vstupu na pracovný trh rodičov starajúcich sa o malé deti. Príspevok na starostlivosť o dieťa je určený rodičovi, ktorý zabezpečuje starostlivosť o svoje dieťa inou fyzickou osobou alebo právnickou osobou. Poskytovaním príspevku na starostlivosť sa nepriamo vytvára priestor na vznik a rozvoj flexibilnejších služieb starostlivosti o dieťa v domácom prostredí, alebo mimo neho v zariadeniach zriaďovaných fyzickými alebo právnickými osobami. Vzhľadom na vysokú efektívnosť predmetného nástroja pre konkrétnu skupinu osôb sa navrhuje zvýšenie príspevku na starostlivosť, ako aj odstránenie administratívnej zaťaženosti rodičov a platiteľa a to odstránením povinnosti mesačného preukazovania skutočných výdavkov rodiča za starostlivosť poskytovanú jeho dieťaťu. 
Schválenie predloženého návrhu zákona bude mať vplyv na štátny rozpočet, ktorý je uvedený v doložke vybraných vplyvov v rámci vplyvov na rozpočet verejnej správy, na zamestnanosť vo verejnej správe a financovanie návrhu, ako aj pozitívny sociálny vplyv, ktorý je uvedený v sociálnych vplyvoch – vplyvy na hospodárenie obyvateľstva, sociálne vylúčenie, rovnosť príležitostí a rodovú rovnosť  a na zamestnanosť. Predkladaný návrh zákona nemá dopad na podnikateľské prostredie, životné prostredie a na informatizáciu spoločnosti. 
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.
Návrh zákona nebol predmetom vnútrokomunitárneho pripomienkového konania.
Návrh zákona bol predmetom medzirezortného pripomienkového konania, vyhodnotenie ktorého je súčasťou predloženého návrhu zákona. Na rokovanie vlády sa predkladá bez rozporov.